Tulles ældre-brøler ender med at giver gaver til de rigeste pensionister ifølge finansministeren i Folketingssalen

Dansk Folkeparti skal formentlig stadig være med til at finde en nedskæring af boligstøtten til de ældre. Samtidig får de rigeste pensionister angiveligt en skatte-sænkning i 11. time.

Det får Socialdemokraternes skatteordfører Jesper Petersen til at kalde Kristian Thulesen Dahl en omvendt Robin Hood.

- Kristian Thulesen Dahl laver en omvendt Robin Hood over for de ældre. Han tager fra de svageste og giver til de rige, siger Jesper Petersen til Ekstra Bladet.

Se også: Lækket mail: Tulles brøler kan ramme 325.000 danskere til januar

Årsagen til de hårde ord er en særskat til de rigeste pensionister, som nu skal kigges efter i sømmene. Og ifølge finansminister Claus Hjort (V) vil blå blok forsøge at sætte skatten ned.

Særskatten på høje pensioner på seks procent - den såkaldte udligningsskat - er kun kommet til debat, fordi Dansk Folkeparti måtte trække den udskældte nedskæring af boligstøtte tilbage.

Se også: Mulig blå julegave til de rigeste pensionister

Pengene fra boligstøtten skal dog stadig findes, og derfor er Dansk Folkeparti nu skyld i, at ældre med støtte får mindre, mens de rigeste pensionister får mere.

- Dansk Folkeparti har bragt de svageste pensionister i knibe, og det ender med at udløse, at de mest velstillede oveni skal have endnu en skattelettelse, siger skatteordføreren.

Se også: Tulle om ældre-smæk: Vi skulle gå hårdere til biddet

Udligningsskatten blev indført i 2010 og betyder, at pensionsudbetalinger over 362.800 kroner bliver beskattet ekstra frem mod 2020.

Det drejer sig om cirka 31.000 pensionister, som typisk har haft en årsløn på ca. 700.000 kroner eksklusiv pension hele arbejdslivet for at opnå pensionsudbetalinger, der er så store, at de bliver beskattet.

Gennemsynet af skatten til de rigeste pensionister kom ind i 11. time, da DF ville skrotte nedskæringen på boligydelsen. Et gennemsyn, som ifølge finansministeren skal munde ud i en nedsættelse af skatten.

Se også: Hulemøde med Hjort: Udskældt boligydelse skrottes

- Vi skal drøfte om den udfasning, der kører, om man kan fremrykke den udfasning. Og det er en drøftelse, som vi nu tager efter nytår, sagde Claus Hjort i Folketingssalen torsdag aften.

- Det er en helt regulær ting at tage fat i, sagde Hjorten.

Liberal Alliance fejrede da også indførelsen af skattesænkningen til de rige pensionister.

Og Socialdemokraterne opfatter gennemsynet, som klar betaling til Liberal Alliance for at udskyde den betændte sag om boligstøtte.

- Det er svært at forstå anderledes, end at Dansk Folkeparti har måttet betale Liberal Alliance. Man udskyder problemer med boligydelsen til foråret, og derfor skal LA have yderligere lettelser til de velstillede pensionister, siger Jesper Petersen.

Se også: Møde i Hjortens hule inden Tulles skæbneaften

Særskatten til de rige pensionister blev indført fra 2010 og lå på seks procent af det beløb af pensionen, som lå over 362.800 kroner om året.

Fra 2014 og frem til 2019 falder skatten med en procent point, så den til sidst helt forsvinder. Blå blok skal dog se på, om det ikke kan ske hurtigere, så de rige pensionister betaler mindre i skat.

Umiddelbart er Dansk Folkeparti dog fortsat tilhænger af at lade særskatten blive, som den er.

- Vi diskuterer meget gerne det, som andre partier vil diskutere med os. Om det ændrer noget? Det tror jeg jo ikke, at det gør. Vi har ikke nogen overvejelser hos os om at ændre position på det her punkt, siger DF-formand Kristian Thulesen Dahl til Jyllands-Posten.

Se også: Skattelyet over alle skattely